Taco ຈີ່ນາຍຂອງລາວໄດ້ເຂົ້າສະແດງໃນງານ World Expo 2010
ນັກຮ້ອງສາວຊື່ດັງ ອະລູນາ ຖາວອນສຸກ ແລະພໍ່ຄົວ ສີສຸພັນ ໂອກໍາໂປ ສະແດງວິທີປຸງແຕ່ງອາຫານທີ່ໃຊ້ແມ້ງໄມ້ ທີ່ງານ​ມະຫະກໍາໂລກ ທີ່ຊຽງໄຮ້.
ຫວ່າງມໍ່ໆມານີ້ ທາງວີໂອເອໄດ້ນຳສະເໜີລາຍງານການ ດັດແປງການປຸງແຕ່ງອາຫານ ໂດຍໃຊ້ພວກແມງໄມ້ພື້ນ ບ້ານໃນລາວ ມາປຸງແຕ່ງເປັນອາຫານຫຼັກ ຕາມໂຄງການຂອງອົງການ FAO ຂອງສະຫະປະຊາຊາດ ທີ່ຊຸກຍູ້ໃຫ້ບໍລິໂພກແມງໄມ້ນັ້ນ ວັນນີ້ ເຮົາໄດ້ສຳພາດກັບສອງຕົວແທນ ຂອງໂຄງການນີ້ ຈາກປະເທດລາວ ອັນມີນັກຮ້ອງສາວຊື່ດັງ ອະລູນາ ຖາວອນສຸກ ແລະພໍ່ຄົວ ສີສຸພັນ ໂອກຳໂປ ຈາກ ຮ້ານອາຫານ Sticky Fingers ທີ່ນະຄອນຫລວງວຽງຈັນ ທີ່ໄດ້ເດີນທາງໄປຮ່ວມງານມະຫະກໍາ World Expo ທີ່ນະຄອນຊຽງໄຮ້ ເພື່ອສະແດງວິທີປຸງແຕ່ງອາຫານທີ່ໃຊ້ແມງໄມ້ເປັນອາຫານຫລັກ ຊຶ່ງທັງສອງຕ່າງກໍກ່າວວ່າ ດີໃຈແລະຮູ້ສຶກເປັນກຽດອັນສູງສົ່ງ ທີ່ໄດ້ນຳສະເໜີໃຫ້ຊົນຊາດອື່ນໄດ້ຮູ້ ກ່ຽວກັບວິຖີຊີວິດຂອງຊາວລາວ ຮວມທັງວິທີການປຸງ ແຕ່ງອາຫານທີ່ແປກໃໝ່ນີ້ ອະລຸນາແບ່ງປັນຄວາມຮູ້ສຶກຂອງນາງ ໃຫ້ພວກເຮົາຟັງວ່າ: /ອະລຸນາ/ ໃນງານມະຫະກຳວາງສະແດງນາໆຊາດ (World Expo) ທີ່ຊຽງໄຮ້ ເມື່ອວັນທີ 19-22 ເດືອນກັນຍາທີ່ຜ່ານມານີ້ ທາງປະເທດລາວກໍໄດ້ມີຜາມຂອງຕົນເອງ ໂດຍໄດ້ນຳເອົາສິນລະ ປະ ວັດທະນະທຳ ເຄື່ອງຫັດຖະກໍາ ແລະຮູບພາບຕ່າງໆຂອງປະເທດລາວ ຕັ້ງແຕ່ເໜືອເຖິງ ໃຕ້ ໄປວາງສະແດງໃຫ້ແຂກທີ່ໄປຮ່ວມ ໄດ້ຊົມແລະຮຽນຮູ້ ສີສຸພັນ ໂອກຳໂປ ຊຶ່ງເປັນຕົວແທນພໍ່ຄົວລາວ ທີ່ໄປສະແດງວິທີປຸງແຕ່ງອາຫານລາວ ແບບໃໝ່ ຈາກການນຳເອົາພວກແມງໄມ້ພື້ນບ້ານຂອງລາວ ມາປຸງແຕ່ງໃຫ້ເປັນອາຫານທີ່ແຊບນົວ ກໍໄດ້ສະແດງສີມືໃນການເອົາແມງໄມ້ມາປຸງແຕ່ງເປັນ taco ອາຫານ Mexico ທີ່ຄົນນິຍົມກິນທົ່ວໂລກນັ້ນ ແຕ່ສອດລົດຊາດແບບລາວໆໃສ່ນໍາ ສີສຸພັນໄດ້ເວົ້າສູ່ພວກເຮົາ ຟັງ ເຖິງການເປັນຕົວແທນຂອງລາວທີ່ເຂົ້າຮ່ວມໃນຄັ້ງນີ້ວ່າ: /ສີສຸພັນ ໂອກຳໂປ/ ການປະກອບສ່ວນຂອງອາລູນາ ຖາວອນສຸກ ກັບສີສຸພັນ ໂອກໍາໂປ ທີ່ງານມະຫະກຳວາງ ສະແດງສິນຄ້ານາໆຊາດ (World Expo) ຢູ່ນະຄອນຊຽງໄຮ້ ໄດ້ຜ່ານພົ້ນໄປແລ້ວຢ່າງ ສວຍງາມ, ສ້າງຄວາມຕື່ນຕາຕື່ນໃຈໃຫ້ຊາວໂລກ ທີ່ໄດ້ຮຽນຮູ້ເຖິງຄວາມເປັນປະເທດລາວ ຫຼາຍຂຶ້ນ ຮວມທັງວັດທະນະທຳ, ປະເພນີ ແລະວິຖີຊີວິດ ພ້ອມດຽວກັນນັ້ນ ກໍຍັງໄດ້ຊີມ ອາຫານທີ່ປະດິດຈາກແມງໄມ້ ທີ່ພວກເຂົາເຈົ້າຄຸ້ນເຄີຍຢູ່ແລ້ວ ມາໃນຮູບແບບໃໝ່ທີ່ສ້າງ ຄວາມສົນໃຈແລະກະຕືລືລົ້ນ ຢາກຮູ້ຢາກເຫັນ ໃຫ້ແຂກທີ່ໄປເຂົ້າຊົມ ຢ່າງລົ້ນຫລາມ ໂຄງການຊຸກຍູ້ການບໍລິໂພກແມງໄມ້ຂອງອົງການ FAO ເປັນໂຄງການຮ່ວມງານກັນກັບລັດຖບານລາວ ຊຶ່ງມີເປົ້າໝາຍເພື່ອຊຸກຍູ້ແລະສົ່ງເສີມການລ້ຽງແມງໄມ້ແບບຍືນຍົງຖາວອນ ເພື່ອນໍາໃຊ້ເປັນອາຫານທີ່ມີຄຸນນະປະໂຫຍດທາງດ້ານໂພຊະນາການ ເພື່ອເພິ່ມຄວາມໝັ້ນຄົງດ້ານອາຫານໃຫ້ແກ່ປະຊາຊົນລາວ ແລະເພິ່ມລາຍຮັບໃຫ້ຄອບຄົວລາວນໍາດ້ວຍ ໂອກາດໜ້າ ວີໂອເອຈະພະຍາຍາມ ສຳພາດກັບທ່ານ David Mann ຫົວໜ້າອົງການ ອາຫານແລະການກະເສດປະຈຳລາວ ກ່ຽວກັບໂຄງການນີ້ ເພື່ອນໍາເອົາລາຍລະອຽດເພີ້ມ ຕື່ມມາສະເໜີທ່ານ ພ້ອມທັງຂໍ້ມູນກ່ຽວກັບວິທີການລ້ຽງແມງໄມ້ ທີ່ທ່ານຜູ້ຟັງໄດ້ອີເມລເຂົ້າມາຖາມນັ້ນ ກະລຸນາຄອຍຕິດຕາມຟັງ